Cutremurul din Nepal (2015)
Cutremurul din Nepal (cunoscut în presa indiană și sub numele de cutremurul himalayan) cu magnitudinea 7,8 Mw a avut loc în Nepal, sâmbătă, 25 aprilie 2015, la ora 06:11 UTC (ora locală 11:56). Epicentrul cutremurului a fost localizat în Districtul Lamjung, la aproximativ 77 km nord-vest de capitala Nepalului, Kathmandu. Este cel mai puternic cutremur care a avut loc în regiune, din 1934 încoace, când un cutremur de 8,2 pe Richter a provocat moartea a peste 17.000 de persoane. Potrivit cifrelor oficiale, peste 8.500 de oameni și-au pierdut viața în Nepal și țările învecinate. Districtul Sindhupalchok a fost cel mai grav afectat – 3.360 de morți (aproape jumătate din numărul oficial al victimelor). 57 de turiști străini se numără printre victime, alți 52 fiind răniți, iar 109 încă sunt dați dispăruți. Prim-ministrul Nepalului Sushil Koirala avertiza că numărul victimelor ar putea depăși cifra de 10.000. Monumente istorice aparținând patrimoniului mondial UNESCO, printre care Piața Durbar și Turnul Dharahara înalt de 62 m, au fost distruse sau au fost grav avariate. Pagubele totale însumează circa 15–20% din PIB-ul Nepalului, adică 5 miliarde de dolari. Potrivit ONU, opt milioane de oameni (mai mult de o pătrime din populația țării) din 39 de districte au fost afectați de cutremur. De asemenea, 1,4 milioane de oameni au nevoie de asistență umanitară de urgență, dintre care 940.000 sunt copii.